钦定古今图书集成/明伦汇编/氏族典/第382卷 > 李流
## 钦定古今图书集成/明伦汇编/氏族典/第382卷 > 李流

按《晋书李流载记》，“流字元通，特第四弟也。少好学，便
弓马，东羌校尉何攀举为东羌督。及避地益州，刺史
赵𫷷器异之。庠为𫷷所杀，流从特平𫷷。朝廷论功，拜
奋威将军，封武阳侯。特之承制，以流为镇东将军，居
东营，号东督护。特死，蜀人多叛，流与兄子荡雄收遗
众还赤祖。流自称大将军、大都督、益州牧。时宋岱水”
军次于垫江，前锋孙阜破德阳，罗尚遣督护常深军
毗桥。流率荡、雄攻深栅，克之。荡追击，被伤死，流以特、
荡并死，而岱、阜又至，甚惧。太守李含劝流降将从之，
雄谏不纳。雄乃攻尚军，渡江害汶山太守陈图，遂入
郫城。流移营据之，军复振。流素重雄有长者之德，每
云“兴吾家者，必此人也。”流疾笃，谓诸将曰：“前军英武，
殆天所相，可共受事，以为成都王。”遂死，诸将共立雄
为主。